CELEX: 32020D0266
Language: hr
Date: 2020-02-25 00:00:00
Title: Odluka Vijeća (EU, Euratom) 2020/266 od 25. veljače 2020. o odobravanju otvaranja pregovora s Ujedinjenom Kraljevinom Velike Britanije i Sjeverne Irske o novom sporazumu o partnerstvu

27.2.2020   
               
               
                  HR
               
               
                  Službeni list Europske unije
               
               
                  L 58/53
               
            
         ODLUKA VIJEĆA (EU, Euratom) 2020/266
         od 25. veljače 2020.
         o odobravanju otvaranja pregovora s Ujedinjenom Kraljevinom Velike Britanije i Sjeverne Irske o novom sporazumu o partnerstvu
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 217. u vezi s člankom 218. stavcima 3. i 4.,
         uzimajući u obzir Ugovor o osnivanju Europske zajednice za atomsku energiju, a posebno njegov članak 101.,
         uzimajući u obzir preporuku Europske komisije,
         budući da:
         
                     (1)
                  
                  
                     Ujedinjena Kraljevina Velike Britanije i Sjeverne Irske („Ujedinjena Kraljevina”) povukla se 1. veljače 2020. iz Europske unije.
                  
               
                     (2)
                  
                  
                     Pojedinosti o povlačenju utvrđeni su u Sporazumu o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (1) („Sporazum o povlačenju”), koji je dogovoren i sklopljen u skladu s člankom 50. Ugovora o Europskoj uniji.
                  
               
                     (3)
                  
                  
                     Sporazum o povlačenju stupio je na snagu 1. veljače 2020. i njime je predviđeno prijelazno razdoblje tijekom kojeg se pravo Unije primjenjuje na Ujedinjenu Kraljevinu i u Ujedinjenoj Kraljevini u skladu s tim sporazumom. To razdoblje završit će 31. prosinca 2020. osim ako Zajednički odbor osnovan Sporazumom o povlačenju donese prije 1. srpnja 2020. odluku o produljenju prijelaznog razdoblja za najviše godinu dana ili dvije godine.
                  
               
                     (4)
                  
                  
                     U smjernicama od 23. ožujka 2018. Europsko vijeće ponovno je istaknulo odlučnost Unije u tome da u budućnosti bude u što bližem partnerstvu s Ujedinjenom Kraljevinom. U skladu s tim smjernicama takvim bi partnerstvom trebala biti obuhvaćena trgovinska i gospodarska suradnja kao i druga područja, posebno borba protiv terorizma i međunarodnog kriminala te sigurnosna, obrambena i vanjska politika. Europsko vijeće utvrdilo je te smjernice s ciljem otvaranja pregovora o sveukupnom viđenju okvira za buduće odnose koje je trebalo razraditi u političkoj izjavi priloženoj Sporazumu o povlačenju, u kojem se na nju upućuje.
                  
               
                     (5)
                  
                  
                     Političkom izjavom koja je priložena Sporazumu o povlačenju uspostavlja se okvir za buduće odnose Europske unije i Ujedinjene Kraljevine (2) („Politička izjava”). U njoj se utvrđuju parametri ambicioznog, širokog, dubokog i fleksibilnog partnerstva u trgovinskoj i gospodarskoj suradnji, u čijem je središtu sveobuhvatan i uravnotežen sporazum o slobodnoj trgovini, te u izvršavanju zakonodavstva i kaznenom pravosuđu, vanjskoj politici, sigurnosti i obrani te širim područjima suradnje.
                  
               
                     (6)
                  
                  
                     U članku 184. Sporazuma o povlačenju predviđeno je da Unija i Ujedinjena Kraljevina ulažu sve moguće napore, u dobroj vjeri i u cijelosti poštujući svoje pravne poretke, da bi poduzele korake potrebne za promptne pregovore o sporazumima kojima će biti uređen njihov budući odnos iz Političke izjave i za provedbu odgovarajućih postupaka ratifikacije ili sklapanja tih sporazuma, kako bi zajamčile da se ti sporazumi u najvećoj mjeri počnu primjenjivati od isteka prijelaznog razdoblja.
                  
               
                     (7)
                  
                  
                     Europsko vijeće je u svojim zaključcima od 13. prosinca 2019. ponovno potvrdilo svoju želju da se u budućnosti uspostavi što bliži odnos s Ujedinjenom Kraljevinom, u skladu s Političkom izjavom i uz poštovanje prethodno dogovorenih smjernica Europskog vijeća te izjava, posebno onih od 25. studenoga 2018. Europsko vijeće posebno je ponovilo da će se budući odnosi s Ujedinjenom Kraljevinom morati temeljiti na ravnoteži prava i obveza i da će se njime morati osigurati ravnopravni uvjeti. Europsko vijeće pozdravilo je odluku Komisije da ponovno imenuje g. Michela BARNIERA za pregovore o budućem odnosu i pozvalo Komisiju da Vijeću podnese nacrt sveobuhvatnog mandata za budući odnos s Ujedinjenom Kraljevinom neposredno nakon njezina povlačenja. Europsko vijeće izjavilo je da će pomno pratiti pregovore i, prema potrebi, pružati dodatna opća politička usmjeravanja.
                  
               
                     (8)
                  
                  
                     Stoga bi trebalo otvoriti pregovore s ciljem sklapanja novog sporazuma o partnerstvu s Ujedinjenom Kraljevinom. Komisiju bi trebalo imenovati pregovaračem Unije. Kad je riječ o pitanjima iz područja zajedničke vanjske i sigurnosne politike Komisija će voditi pregovore u dogovoru s Visokim predstavnikom Unije za vanjske poslove i sigurnosnu politiku,
                  
               DONIJELO JE OVU ODLUKU:
         
            Članak 1.
            Komisiju se ovlašćuje za otvaranje pregovora o novom sporazumu o partnerstvu s Ujedinjenom Kraljevinom Velike Britanije i Sjeverne Irske.
         
         
            Članak 2.
            Komisija se imenuje pregovaračem Unije.
         
         
            Članak 3.
            Pregovori se vode uz savjetovanje s Radnom skupinom za Ujedinjenu Kraljevinu i u skladu sa smjernicama sadržanima u dodatku, podložno svim smjernicama koje Vijeće može naknadno uputiti Komisiji.
         
         
            Članak 4.
            Ova je Odluka upućena Komisiji.
         
         
            Sastavljeno u Bruxellesu 25. veljače 2020.
            
               
                  Za Vijeće
               
               
                  Predsjednik
               
               A. METELKO-ZGOMBIĆ
            
         
         
            (1)  SL L 29, 31.1.2020., str. 7.
         
         
            (2)  SL C 34, 31.1.2020., str. 1.